**BŪSTO PRITAIKYMAS NEĮGALIESIEMS 2021 METAIS**

Būsto pritaikymas neįgaliesiems organizuojamas vadovaujantis Lietuvos Respublikos socialinės apsaugos ir darbo ministro 2019 m. vasario 19 d. įsakymu Nr. A1-103 „Dėl Būsto pritaikymo neįgaliesiems tvarkos aprašo patvirtinimo“, Lietuvos Respublikos socialinės apsaugos ir darbo ministro 2021 m. vasario 3 d. įsakymu Nr. A1-104 „Dėl Lietuvos Respublikos socialinės apsaugos ir darbo ministro 2019 m. vasario 19 d. įsakymo Nr. A1-103 „Dėl Būsto pritaikymo neįgaliesiems tvarkos aprašo patvirtinimo“ pakeitimo“.

**Būsto pritaikymas** – būsto ir gyvenamosios aplinkos pertvarkymas, panaudojant specialius elementus, keičiant neįgaliesiems nepritaikytas erdves, ir paprastasis remontas, atliekant tiesiogiai su būsto pritaikymu susijusius statybos darbus.

**Pareiškėjas** – neįgalusis ar jo atstovas pagal įstatymą arba gyvenamosios vietos savivaldybės socialinis darbuotojas.

**REIKALAVIMAI ASMENIUI**

Būstas pritaikomas neįgaliajam, kuriam nustatytas:

* specialusis nuolatinės **slaugos poreikis**;
* specialusis techninės pagalbos priemonių – **bet kurio tipo neįgaliojo vežimėlio** – poreikis;
* specialusis **techninės pagalbos priemonių** – kitų, nei nurodyta Būsto pritaikymo neįgaliesiems tvarkos aprašo 4.2 papunktyje, judėjimo techninės pagalbos priemonių (vaikštynių, ramentų ir pan.) – poreikis;
* specialusis nuolatinės **priežiūros (pagalbos) pirmojo lygio poreikis dėl psichikos ar proto negalios**(Tarptautinės ligų klasifikacijos 10 versijos Australijos modifikacijos sistemos F kodas).

Suaugusiam neįgaliajam būstas gali būti **pakartotinai pritaikomas ne anksčiau kaip po 10 metų** nuo paskutinio sprendimo pritaikyti neįgaliojo būstą priėmimo dienos.

**REIKALAVIMAI BŪSTUI**

* būstas yra neįgaliojo, kuriam prašoma pritaikyti būstą, įstatymų nustatyta tvarka **deklaruota ir faktinė gyvenamoji vieta,** išskyrus atvejus, kai būstas nėra baigtas statyti ar įrengtas;
* būstas **turi priklausyti nuosavybės teise** neįgaliajam ar kitam fiziniam asmeniui, ar savivaldybei (socialinis arba iš savivaldybės nuomojamas būstas);
* būsto savininkui **nėra apribotos daiktinės teisės į būstą**, išskyrus hipoteką. Ši nuostata nėra taikoma, jei neįgaliajam perkami mobilūs keltuvai (įskaitant laiptų kopiklius) arba mobilūs techninės pagalbos įrenginiai (mobilios vonios ir mobilūs tualetai);
* būsto savininkas arba butų ir kitų patalpų **savininkai sutinka**, kad jam (jiems) priklausantis būstas arba atitinkamai daugiabučio namo bendrojo naudojimo objektai būtų pritaikyti neįgaliojo specialiesiems poreikiams;
* dėl daiktinės teisės į būstą, šių teisių suvaržymo **nėra iškelta byla (**pavyzdžiui, dėl arešto, nuosavybės nustatymo ir t. t.);
* būstas baigtas statyti ir pripažintas tinkamu naudoti;
* naujos statybos būstas, **kurio baigtumas ne mažesnis kaip 80 procentų** ir kuris nuosavybės teise priklauso pačiam neįgaliajam, jo tėvams, įtėviams arba globėjams (rūpintojams), jei neįgalusis yra nepilnametis arba teismo pripažintas neveiksniu (ribotai veiksniu) tam tikroje srityje. Tokiu atveju būsto pritaikymo darbus pareiškėjas **privalo organizuoti savarankiškai ir šie darbai turi būti atlikti ne vėliau kaip per 12 mėnesių nuo Sutarties**dėl savarankiško būsto pritaikymo neįgaliajam darbų organizavimo ir išlaidų apmokėjimo pasirašymo dienos.

Visi būsto pritaikymo projektai ir atliekami statybos darbai turi atitikti Statybos techninio reglamento STR 2.03.01:2001 „Statiniai ir teritorijos. Reikalavimai žmonių su negalia reikmėms“, patvirtinto Lietuvos Respublikos aplinkos ministro 2001 m. birželio 14 d. įsakymu Nr. 317 „Dėl STR 2.03.01:2001 „Statiniai ir teritorijos. Reikalavimai žmonių su negalia reikmėms“ patvirtinimo“ (toliau – STR 2.03.01:2001), ir kitų statybos bei remonto rangos darbus reglamentuojančių teisės aktų reikalavimus.

Prašymus dėl būsto pritaikymo neįgaliesiems pateikti Rokiškio rajono savivaldybės administracijos Socialinės paramos ir sveiktos skyriui . Informacija telefonu 8 612 20145.